দুর্বৃত্তের ছুরিকাঘাতে নিহত নড়াইলের ভদ্রবিলা ইউনিয়ন আওয়ামী লীগের সভাপতি প্রভাষ রায়ের শেষকৃত্য গতকাল সম্পন্ন হয়েছে। যশোর মেডিকেল কলেজ হাসপাতালে ময়নাতদন্ত শেষে গতকাল দুপুরে তার মৃতদেহ নড়াইল জেলা আওয়ামী লীগ কার্যালয়ে আনা হয়। সেখানে নড়াইল-১ আসনের এমপি কবিরুল হক, জেলা পরিষদের চেয়ারম্যান অ্যাডভোকেট সোহরাব হোসেন বিশ্বাস, পৌর মেয়র জাহাঙ্গীর বিশ্বাসসহ আওয়ামী লীগ ও সহযোগী সংগঠনের নেতা-কর্মীরা ফুল দিয়ে শ্রদ্ধা জানান। শেষে মৃতদেহ গ্রামের বাড়ি মিরাপাড়া নিয়ে যাওয়া হয়। বিকালে মিরাপাড়া শ্মশানে তার শেষকৃত্য সম্পন্ন হয়। পুলিশ জানায়, গত বুধবার রাত আটটার দিকে স্থানীয় মিরাপাড়া বাজারে অবস্থান করার সময় পূর্ব শত্রুতার জের ধরে একই ইউনিয়নের চেয়ারম্যান শহিদুর রহমান শহিদের ছেলে আশিকের নেতৃত্বে সন্ত্রাসীরা প্রভাষের উপর হামলা চালায়। এ সময় ছুরিকাঘাতে গুরুতর আহত হন। পরে তিনি মারা যান। নড়াইল সদর থানার অফিসার ইনচার্জ মো. দেলোয়ার হোসেন বলেন, এ ঘটনায় জড়িত সন্দেহে তাত্ক্ষণিকভাবে অভিযান চালিয়ে পুলিশ চেয়ারম্যান শহিদুর রহমান শহিদ ও তার ছেলে আশিকসহ পাঁচজনকে আটক করেছে।